ORDE do 16 de setembro de 2011 sobre aprobación definitiva do Plan Xeral de Ordenación Municipal do Concello de Boborás (Ourense).
Consellería de Medio Ambiente, Territorio e Infraestruturas — III. Outras disposicións — 30/09/2011

O Concello de Boborás eleva, en solicitude da súa aprobación definitiva, o expediente do Plan Xeral de Ordenación Municipal, de conformidade co previsto no artigo 85.7 da Lei 9/2002, do 30 de decembro, de ordenación urbanística e protección do medio rural de Galicia, na súa redacción anterior á modificación operada pola Lei 2/2010, do 25 de marzo, de medidas urxentes de modificación da LOUG.
I. Antecedentes.
I.1. Mediante Orde do 22 de xullo de 2010, a Consellería de Medio Ambiente, Territorio e Infraestruturas acordou, de conformidade co artigo 85.5.b) da LOUG, non outorgar a aprobación definitiva do Plan Xeral de Ordenación Municipal do Concello de Boborás, instando a elaboración dos documentos corrixidos precisos para emendar as deficiencias sinaladas no corpo da propia orde; e a elevalos novamente, logo dos trámites oportunos, a esta consellería para a súa aprobación definitiva.
I.2. O concello de Boborás aprobou provisionalmente a nova documentación do PXOM, coas correccións derivadas das observacións formuladas na anterior Orde da CMATI, na súa sesión plenaria con data do 28 de xaneiro de 2011.
I.3. Con data do 7.2.2011, o Concello de Boborás remite ese documento de PXOM para a súa aprobación definitiva. Tras a súa análise, e segundo o artigo 85 da LOUG, esta secretaría xeral require ao Concello, con data do 21.2.2011, canto á integridade do expediente, por non constar todos os informes sectoriais preceptivos.
1.4. En relación co anterior, consta a emisión dos seguintes informes, en sentido favorable:
• Confederación Hidrográfica Miño-Sil, con data do 5.4.2011.
• Dirección Xeral de Patrimonio Cultural, con data do 12.5.2011.
I.5. O documento que incorpora as correccións derivadas das observacións formuladas neses informes sectoriais, foi aprobado provisionalmente polo Concello Pleno de Boborás con data do 8.7.2011, tras os informes do secretario municipal, con data do 1 de xullo de 2011, e o do arquitecto asesor municipal con data do 4 de xullo de 2011.
I.6. Con data do 26.7.2011 ten entrada nesta consellería, a nova documentación relativa ao Plan Xeral de Ordenación Municipal de Boborás, en solicitude da súa aprobación definitiva.
I.7. A Dirección Xeral de Infraestruturas da CMATI, con data do 15.9.2011, emite informe favorable, en relación co tamén favorable emitido con data do 13 de abril de 2009 sobre o Plan Xeral de Ordenación Municipal de Boborás.
II. Análise e consideracións.
Visto o documento do Plan Xeral de Ordenación Municipal aprobado provisionalmente polo Concello Pleno de Boborás con data do 8 de xullo de 2011, e examinado o seu propio contido, e as modificacións introducidas respecto do documento que foi obxecto de resolución pola anterior Orde da CMATI con data do 22.7.2010.
E vista a proposta literal que nesta mesma data, eleva a Secretaría Xeral de Ordenación do Territorio e Urbanismo, pode considerarse que o novo documento agora remitido cumprimenta as observacións formuladas no corpo da anterior Orde desta Consellería de Medio Ambiente, Territorio e Infraestruturas con data do 22 de xullo de 2010.
Nese sentido, púidose comprobar, nomeadamente, as sensibles reducións operadas nas delimitacións do solo de núcleo rural tradicional e da súa zona de expansión, e a supresión da previsión de sectores de solo urbanizable delimitado de uso residencial; xustificándose o axuste do modelo de ordenación aos principios de utilización racional do solo e desenvolvemento sustentable que demanda a lexislación vixente, artigos 4.e), 52.2 e 52.3 da LOUG; e artigos 2 e 10 do TRLS 2008.
Porén, canto ás determinacións sinaladas no Informe da Confederación Hidrográfica Miño-Sil con data do 5 de abril de 2011, púidose observar que en parte das áreas de expansión dos núcleos de Regueiro, Sonelle, Gabián, Vecoña de Arriba, Vecoña de Abaixo, A Vesada, Vilachá, A Almuzara e Quintas se produce unha redución, carente de xustificación, da franxa de solo rústico de protección das augas establecida polo PXOM nos terreos rústicos lindeiros. Por tanto, e en cumprimento do artigo 32.2.d) da LOUG, debe achegarse xustificación axeitada desa redución; ou, noutro caso, clasificar como solo rústico de protección das augas os terreos situados dentro da devandita zona de policía dos cursos fluviais e as súas marxes.
De conformidade co artigo 89 da LOUG, e artigo 1 do Decreto 316/2009, do 4 de xuño, polo que se establece a estrutura orgánica da CMATI, a competencia para resolver sobre a aprobación definitiva dos plans xerais de ordenación municipal lle corresponde ao conselleiro de Medio Ambiente, Territorio e Infraestruturas.
III. Resolución.
Con base en todo o anteriormente exposto,
1.º Outorgar a aprobación definitiva, de forma parcial, ao Plan Xeral de Ordenación Municipal de Boborás (Ourense) de acordo co previsto no punto 7.a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia, deixando en suspenso as áreas de expansión dos núcleos rurais de Regueiro, Sonelle, Gabián, Vecoña de Arriba, Vecoña de Abaixo, A Vesada, Vilachá, A Almuzara e Quintas.
2.º En cumprimento do establecido no artigo 53.1.e) da LOUG, deberase sinalar no plano de estrutura xeral e orgánica do territorio todas as dotacións do sistema xeral, particularmente os recollidos na memoria cos códigos: Ad,g-01; Ed,g-01; Sa,g-01; De,g-01; Aat,g-01; Aat,g-02; Aat,g-03; Aat,g-04; Aat,g-05; Aat,g-06 e Aat,g-07.
3.º No eido dos ámbitos que quedan fóra desta aprobación, o Concello deberá introducir as correccións necesarias; e tras a súa aprobación plenaria, serán elevados novamente ante esta consellería para a súa aprobación definitiva.
4.º Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
5.º De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no
Boletín Oficial
da provincia a normativa e ordenanzas do plan aprobado definitivamente.
6.º Notifíquese esta orde ao concello e publíquese no
Diario Oficial de Galicia
.
Santiago de Compostela, 16 de setembro de 2011.